A te îndrăgosti este un act atemporal. O dovedesc Harold Terens, 100 de ani, și Jeanne Swerlin, 96 de ani, care nu se tem să spună că trăiesc o frumoasă poveste de dragoste. Pentru ei, dragostea este un elixir al tinereții, dătător de putere și echilibru.
De aceea, după aproape trei ani de relație romantică, fericitul cuplu se va căsători în luna iunie, în Franța.
"Încă mai simt fluturi în stomac. Nu li se întâmplă doar tinerilor"
"Încă mai simt fluturi în stomac. Deci nu li se întâmplă doar tinerilor, nu?", a declarat Swerlin pentru CNBC. "Este foarte bine la vârsta mea să simt asta", mărturisește ea.
Sentimentele lui Terens față de logodnica lui sunt la fel de emoționante.
"Întotdeauna am crezut că cea mai frumoasă poveste de dragoste din lume este cea a lui Romeo și a Julietei. Dar este ficțiune. Apoi am decis că cea mai frumoasă poveste de dragoste este aceea dintre mine și Jeannie", spune Terens.
"La 100 de ani și 96 de ani poate exista o dragoste atât de mare cum e cea dintre mine și Jeannie?", continuă el.
S-au cunoscut acum trei ani, anul acesta, în vară, se căsătoresc
Terens a împărtășit cu bucurie toate detaliile planurilor de nuntă, de la modul în care nepoata sa, Caroline, va cânta piesa "I Will Always Love You" a lui Whitney Houston, până la modul în care un prieten de-al său a invitat cuplul la Paris pentru a "ne face cinste cu o lună de miere superbă".
Când cei doi s-au întâlnit pentru prima dată, s-au speriat de ideea de a se reîntâlni.
Swerlin a rămas văduvă de două ori, înainte de a avea o relație cu Sol Katz, timp de 25 de ani: "M-am logodit cu el și din păcate a murit. Fiica lui a fost cea care mi l-a prezentat pe Harold, spunând că tatăl ei a fost foarte fericit cu mine și că nu ar trebui să rămân singură", își amintește ea.
Cu toate acestea, la prima întâlnire, Terens și Swerlin abia s-au privit. El încă suferea după pierderea soției sale.
"Nu eram interesat să cunosc pe cineva, după ce soția mea a murit", spune el. "Timp de trei ani, am stat departe de toate femeile. Aveam 98 de ani, simțeam că am avut destulă dragoste în viața mea și nu mai căutam altceva", mărturisește Terens.
Cel mai bun prieten al său a fost cel care l-a încurajat să o vadă din nou pe Swerlin și să dea relației o șansă reală.
A trecut de 100 de ani și e mai îndrăgostit decât în prima zi
"La următoarea cină, mi s-a întâmplat ceva. Ne-am așezat unul lângă altul și, pentru prima dată, ne-am atins și ne-am uitat unul la altul, și ceva magic s-a întâmplat. Tot corpul meu a început să tremure", spune el.
Nu puteam să mănânc, abia puteam să respir, eram emoționat. Nu știam, dar în acel moment, mă îndrăgosteam, deși aveam 98 de ani. Acum am trecut de 100 de ani și cred că sunt mai îndrăgostit decât eram atunci", povestește viitorul mire.
Secretul longevității
Deși au trecut prin multe pierderi și greutăți – Terens este un veteran al celui de-al Doilea Război Mondial – se străduiesc să privească totul cu seninătate și să nu-și piardă optimismul.
Secretul longevității celor doi este reducerea la minimum a stresului. "Avem trei cuvinte care fac parte din vocabularul nostru zilnic și acele cuvinte sunt: "Și ce dacă?", spune Terens, care a împlinit, în decembrie, o sută de ani.
Terens și Swerlin adoră să-și petreacă timpul cu familiile lor: două fiice ale bărbatului și un fiu al femeii. Plus mulți nepoți și strănepoți.
De asemenea, le place să danseze și să călătorească. Recent, cuplul a petrecut o săptămână în Vegas.
"Distracția preferată cu Jeannie este să ies cu ea. Stăm împreună toată ziua, vorbind și cântând, ascultând muzică și amintindu-ne de anii tinereții. Nu ne plictisim niciodată, nici măcar o clipă", spune Terens.
Swerlin are o perspectivă mai mult decât pozitivă asupra vieții: "Viața este frumoasă! Și la fel de important este să știi cum să-ți înfrumusețezi viața în fiecare zi", spune ea.
"El mă sună în fiecare dimineață și îmi spune: "Ți-am spus cât de mult te iubesc?" Apoi închide pentru că începe să se sufoce", spune Swerlin zâmbind. "Este foarte îndrăgostit de mine. De aceea vrem să ne căsătorim", spune ea.